**Informatīvais ziņojums**

**par Eiropas Savienības Tieslietu un iekšlietu ministru padomes**

**2019.gada 18. – 19.jūlija neformālajā sanāksmē iekļautajiem iekšlietu jomas jautājumiem**

 2019.gada 18. – 19.jūlijā Helsinkos, Somijā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) neformālā sanāksme. Sanāksmes darba kārtībā ir iekļauti šādi iekšlietu jomas jautājumi:

* **ES iekšējās drošības nākotne**

2019.gada 6.-7.jūnija ES Tieslietu un iekšlietu ministru padomes sanāksmē Somija informēja, ka savas prezidentūras laikā plāno detalizētas diskusijas par ES iekšējās drošības turpmāko virzienu un attīstību ar mērķi līdz vēlākais gada beigām apstiprināt Padomes nostāju attiecīgajā jautājumā.

Ņemot vērā minēto, Prezidentūra ierosina vairākus turpmākus rīcības virzienus ES iekšējās drošības attīstīšanai:

* spēkā esošo ES tiesību aktu un instrumentu efektīva īstenošana;
* tehnoloģiskā attīstība un inovācijas;
* informācijas sistēmu sadarbspēja;
* informācijas apkopošana, apmaiņa un analīze;
* multidisciplināra pieeja;
* naudas plūsmu izsekošana;
* tiesībaizsardzības iestāžu ekspertu apmācības;
* visaptveroša pieeja ES iekšējai un ārējai drošībai;
* pārrobežu operatīvā sadarbība starp tiesībaizsardzības iestādēm.

Ministri tiek aicināti izteikt viedokli par to, kādi ir svarīgākie aspekti ES iekšējās drošības turpmākajai attīstībai.

**Latvijas viedoklis**:

*Latvija* ***piekrīt*** *Prezidentūras diskusiju dokumentā* ***identificētajiem*** *galvenajiem* ***mērķiem****, kas vērsti uz Savienības iekšējās drošības stiprināšanu un veicināšanu un uzskata tos par labu pamatu tālākajām diskusijām.*

*Latvija piekrīt, ka mūsdienās* ***situāciju iekšējās drošības jomā*** *arvien vairāk* ***ietekmē*** *un arī nākotnē* ***turpinās ietekmēt*** *straujā* ***tehnoloģiju attīstība*** *un ar to saistītās iespējas un izaicinājumi, tādēļ šajā jomā arī turpmāk ir* ***jārealizē pārdomāta un koordinēta rīcība*** *gan nacionālā, gan arī ES līmenī.*

*Ievērojot līdz šim ieguldīto Savienības iekšējās drošības stiprināšanā (apstiprinātās iniciatīvas, izveidotie sadarbības mehānismi un informācijas apmaiņas tīkli u.c.), Latvija uzskata, ka* ***prioritāri*** *uzsvars ir jāliek uz* ***esošo iniciatīvu******efektīvu praktisko ieviešanu****.*

*Latvijas vērtējumā**ir* ***būtiski turpināt*** *nodrošināt* ***kvalitatīvas*** *un* ***regulāras apmācības*** *un labas prakses apmaiņas iespējas gan nacionālā, gan ES līmenī.*

* **Migrācijas politikas nākotne**

Migrācijas plūsmas uz ES pēdējā laikā ir samazinājušās līdz pirmskrīzes apmēriem. Ir nepieciešama šī samazinājuma ietekmējošo faktoru detalizēta analīze pēc iespējas efektīvākai nākotnes reakcijai un rīcībai, saskaroties ar līdzīgiem fenomeniem. Tāpat ir nepieciešams pabeigt darbu pie reformām migrācijas, patvēruma un robežu pārvaldības jomā, lai atgrieztos pie funkcionējošas Šengenas sistēmas.

Prezidentūra uzskata, ka šis brīdis – pirms jaunā politikas cikla sākuma 2020.gadā – ir vislabākais plašai, mērķorientētai diskusijai par nākamo gadu galvenajām prioritātēm minētajos jautājumos.

Prezidentūra ir apkopojusi šādus galvenos rīcības virzienus:

* visaptveroša pieeja migrācijas plūsmu pārvaldībai;
* efektīva atgriešana;
* kopējās Eiropas patvēruma sistēmas (KEPS) reforma.

Ministri tiek aicināti izteikt viedokli par šādiem jautājumiem:

1. Kādas ir dalībvalstu prioritātes attiecībā uz dažādu pamudinājumu attīstīšanu un izmantošanu, lai sekmētu atpakaļuzņemšanu?
2. Kā dalībvalstis saredz mijiedarbību starp Šengenas zonas pienācīgu funkcionēšanu un mūsu spējām veikt nepieciešamos uzlabojumus patvēruma un atgriešanas sistēmās?

**Latvijas nostāja:**

*Latvijas vērtējumā* ***efektīva migrācijas plūsmu pārvaldība*** *nav iespējama bez* ***stratēģiskas sadarbības ar trešajām valstīm****, vienlaikus īstenojot katrai valstij individuāli piemērotu pieeju.*

*Latvija, kopumā neiebilstot dažādu, katrai valstij piemērotu pamudinājumu izmantošanu atpakaļuzņemšanas sekmēšanai, uzskata, ka ir* ***jāparedz*** *ne tikai* ***pozitīvie****, bet arī* ***negatīvie pamudinājumi****. Turklāt ir jābūt gataviem šos negatīvos pamudinājumus izmantot gadījumā, kad trešā valsts nevēlas turpināt sadarbību.*

*Latvija vienmēr ir uzsvērusi, ka* ***Šengenas*** *zonas* ***izveide*** *ir viens no* ***būtiskākajiem ES*** *integrācijas* ***sasniegumiem****. Tādēļ vienmēr esam atbalstījuši visus centienus pēc iespējas ātrāk atgriezties pie normālas Šengenas zonas funkcionēšanas. Mūsu vērtējumā esošais* ***tiesiskais režīms*** *un* ***praktiskie instrumenti*** *patvēruma un atgriešanas jomā jau šobrīd* ***ļauj atjaunot telpu bez iekšējām robežām****.*

* **Mākslīgais intelekts**

Kopš 2017.gada Digitālā samita mākslīgā intelekta jautājums nav nozudis no Eiropas Savienības Padomes darba kārtības.

Mūsdienu informācijas pārbagātībā ir svarīgi, lai konkrētu uzdevumu veikšanai nepieciešamie dati nepazustu, būtu viegli atrodami un analizējami. Mākslīgais intelekts var risināt šo problēmu. Tāpat tehnoloģijas var spēlēt nozīmīgu lomu hibrīdā apdraudējuma atklāšanai un identificēšanai.

Šobrīd ES līmenī identificētie galvenie draudi drošībai, kas saistīti ar mākslīgā intelekta tehnoloģiju straujo attīstību, ir – iespējas veikt plašus kiberuzbrukumus par salīdzinoši zemām izmaksām, sociālo tīklu lietotāju profilēšana un ietekmēšana, viltus ziņas, kanāli, profili, fotogrāfija, audio un video materiāli, tostarp īpaši profesionāli apstrādāti, ko praktiski nav iespējams atšķirt no īstajiem, mākslīgā intelekta izmantošana identitātes zādzībām, nelielu, attālināti vadāmu dronu ar sejas atpazīšanas funkciju izmantošana spiegošanai un atentātiem.

Ministri tiek aicināti izteikt viedokli par šādiem jautājumiem:

1. Kāda ir mākslīgā intelekta loma tiesībaizsardzības iestāžu darbā?
2. Kādus draudus un kādas iespējas rada mākslīgā intelekta attīstība un kuri ir nozīmīgākie attīstības faktori?
3. Vai mākslīgā intelekts attīstīšanai tiesībaizsardzības iestāžu darbā ir jābūt dalībvalstu nacionālajai kompetencei? Vai arī (un kādā veidā) šajā procesā jāiesaista ES aģentūras un institūcijas?
4. Kādi pasākumi ir jāveic, lai gūtu pēc iespējas lielāku labumu no modernajām tehnoloģijām un tādējādi saglabātu ES starptautisko konkurētspēju mākslīgā intelekta attīstības jomā?

**Latvijas nostāja**:

*Latvija piekrīt, ka* ***mākslīgais intelekts*** *var būtiski* ***atvieglot*** *tiesībaizsardzības iestāžu* ***ikdienas darbu****, izmeklējot, atklājot un novēršot noziedzīgus nodarījumus, analizējot liela apjoma informāciju, identificējot riskus u.c.*

*Latvijas vērtējumā mākslīgā intelekta* ***attīstība ir*** *gan* ***iespēja****, gan arī* ***drauds*** *iekšējai drošībai. Lai tiesībaizsardzības iestādes pilnībā varētu izmantot jauno tehnoloģiju sniegtās iespējas, tām jābūt “soli priekšā” noziedzniekiem, kas savukārt prasa milzīgus ieguldījumus un resursus, kas individuālai dalībvalstij nav iespējami.*

*Tādēļ mēs uzskatām, ka būtu nepieciešams* ***nodrošināt pārdomātu*** *un* ***koordinētu ES pieeju*** *šo jautājumu risināšanai. Turklāt arī turpmāk* ***ES aģentūrām*** *būtu* ***jāsniedz*** *viss iespējamais* ***atbalsts dalībvalstīm*** *gan informācijas un analīzes nodrošināšanā, gan apmācību jomā, gan arī tehnisko un praktisko risinājumu izstrādē un izmantošanā.*

Sanāksmē ministriem paredzēta arī hibrīdā apdraudējuma izspēle nolūkā veicināt izpratni par šo fenomenu un hibrīdā apdraudējuma ietekmi uz ES un nacionālo drošību.

Iekšlietu ministrs Sandis Ģirģens

12.07.2019. 10:53

897

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv